Nissens gravsten i Salzburg
**Georg Nikolaus von Nissen** (noen ganger **Nicolaus** eller **Nicolai**, også kalt **Georg Nikolaus Nissen**; født 22. januar 1761 i Haderslev i Danmark, død 24. mars 1826 i Salzburg) var en dansk diplomat og forfatter.

Liv og virke
------------

### Bakgrunn

Georg Nikolaus von Nissen tilhørte den gamle adelige sønderjyske slekten Nissen, kjent siden 1400-tallet, som også har forgreninger i Norge og blant annet var inngiftet i slekten Paus.

Hans far var kjøpmann Jens Nissen og hans mor hustru Anna Elisabeth, født Zoëga. Moren tilhørte en familie som ifølge familieoverleveringen nedstammet fra en italiensk adelsmann som flyktet fra Verona og i 1570 via Mecklenburg endte i Slesvig. Barndomshjemmet var fattig. Allerede som 12-årig kom han hjemmefra og ble opptatt i huset hos sin morbror, prost Zoëga i Møgeltønder. Noen år senere kom han i hjemmet hos en annen morbror Zoëga. Han kom i lære på generalpostkontoret i København, hvor morbroren var hovedkasserer. Samtidig lrste han til studentereksamen på Københavns Universitet.

Nissen fikk utgitt et par dikt som ikke falt i tidens smak, og den unge Jens Baggesen skrev sogar et spottedikt om «ballademesteren».

### Karriere

Nissen er best kjent som Wolfgang Amadeus Mozarts biograf, hvis enke Constanze han giftet seg med i 1809. Fra 1812 til 1820 bodde ekteparet på Lavendelstræde i København. Hans Mozartbiografi ble publisert etter hans død, i 1828, under tittelen *Biographie W. A. Mozart's. Nach Originalbriefen, Sammlungen alles über ihn Geschriebenen, mit vielen neuen Beylagen, Steindrücken, Musikblättern und einem Facsimile*.

I sin biografi forsøkte Nissen å dokumentere alt som hadde blitt skrevet om Mozart og presentere en korrekt beskrivelse av Mozarts liv basert på primærkilder, særlig Mozartfamiliens brev. Gjennom sin kone Constanze Mozart hadde han også en direkte kilde til komponistens liv.

Nissen døde i 1826 i Salzburg. Hans gravsten, som beskriver ham som *Georg Nicolaus von Nissen, Königl. Dänischer wirklicher Etats-Rath. Ritter des Dannebrog Ordens. Gatte der Wittwe Mozart* («Georg Nicolaus von Nissen, kongelig dansk virkelig etatsråd. Ridder av Dannebrogsordenen. Mannen til Mozarts enke») kan stadig besøkes.

Referanser
----------

1. 1 2   Gemeinsame Normdatei, besøkt 4. mai 2014[Hentet fra Wikidata]
2. ↑   Gravsted.dk, gravsted.dk ID georgnicolausnissen[Hentet fra Wikidata]
3. 1 2   Salzburgwiki, oppført som Georg Nikolaus Nissen, Salzburgwiki ID 8151[Hentet fra Wikidata]
4. ↑   Social Networks and Archival Context, SNAC Ark-ID w6tx3mc3, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 17. desember 2014[Hentet fra Wikidata]
6. ↑   Autorités BnF, data.bnf.fr, besøkt 10. oktober 2015[Hentet fra Wikidata]
7. ↑   Archive of Fine Arts, cs.isabart.org, abART person-ID 148862, besøkt 1. april 2021[Hentet fra Wikidata]
8. ↑   Gemeinsame Normdatei, besøkt 1. januar 2015[Hentet fra Wikidata]

Portaler: Litteratur | Danmark

|  |  |
| --- | --- |
| Oppslagsverk/autoritetsdata | Dansk biografisk leksikon **·** Deutsche Biographie **·** Österreichisches Musiklexikon **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** ICCU **·** BNE
 |